Ritratt minn manueldelia.com .td_uid_2_616cfaf23de16_rand.td-a-rec-img{text-align:left}.td_uid_2_616cfaf23de16_rand.td-a-rec-img img{margin:0 auto 0 0} Biex nikkwota l-islogan tal-Baġit 2022, nistaqsi "x'Malta rridu għal uliedna?" Gżiritna – il-ġżira li nqisuha darna. Pajjiżna, li hu ferm iżgħar minn ħafna bliet Ewropej. Pajjiż żgħir, iżda xorta pajjiż mifrud. Poplu ċkejken, iżda xorta nsibuha diffiċli nieħdu ħsieb xulxin. Ċkejken ħafna, u xorta bla qalb. Hija DIN il-Malta li rridu għal uliedna? Miriam Pace nqatlet meta nqabdet taħt it-tiġrif ta' darha stess. Għalfejn? Għax kuntrattur u xi periti allegatament ma mxewx mal-liġi u mal-proċeduri stabbiliti. Imma MHUX AĦNA ħsadnielha ħajjitha – ħaddieħor. Kuljum fil-gazzetti naqraw titli ta' stejjer li juru l-mentalità ta' Il-Kampanja Gawdiha mit-Triq, meta xi art pubblika jew spazju miftuħ jisfaw vittmi tal-iżvilupp mill-għonja jew minn tal-qalba. Għalfejn? Għax irridu nistagħnew IŻJED. Imma MHUX AĦNA r-rgħiba – ħaddieħor. Naqraw ġrajja wara l-oħra dwar il-qagħda fil-Faċilità Korrettiva ta' Kordin li titmexxa bil-mentalità tal-kastig u l-biża' u mhux bil-għan ta' riabilitazzjoni. Nisimgħu mingħand l-imġarrba stess dwar is-siġġu tat-tortura, u ninħasdu bl-għadd allarmanti ta' suwiċidji u attentati ta' suwiċidji li qed isiru fil-ħabs. Għalfejn? Għax xi persuni ma jafux imexxu pożizzjoni ta' poter. Imma aħna QATT ma ttorturajna lil ħadd – ħaddieħor aktarx. Il-bennej Lamin Jaiteh waqa' żewġ sulari fis-sit tal-kostruzzjoni fejn kien qed jaħdem. Ferut kif kien, Lamin intrema 'l barra mill-karozza tal-imgħallem u tħalla għall-mewt f'nofs ta' triq. Għalfejn? Għax l-imgħallem kien qed jopera mingħajr il-permessi meħtieġa. Imma aħna QATT ma pperikolajna ħajjet ħadd – ħaddieħor aktarx. Il-ġurnalista investigattiva ewlenija Daphne Caruana Galizia ġiet assassinata. Inqatlet għax kienet qed tikxef korruzzjoni li kellha għeruqha fl-ogħla kurituri tal-gvern. Xi persuni saħansitra għadhom jgħajru lill-familjari tagħha u jgħajtu "Bum! Għalfejn? Għax Daphne ma kinux jogħġbuha sħabhom. Iżda aħna QATT ma qtilna lil ħadd u QATT ma fraħna bl-assassinju – ħaddieħor jagħmel hekk. Dawn mhumiex aħna. Dawn ħaddieħor. Jew mhux hekk? Għaddew 48 xahar u għadha ma saritx ġustizzja. Kull meta nagħlqu għajnejna u nikkonvinċu lilna nfusna "Ma nista' nagħmel xejn – dawn mhumiex jien, ħaddieħor irid jinbidel mhux jien", inkunu qed nippermettu l-għemil ħażin jissokta. Kull meta ngħidu bejna u bejn ruħna, jew jgħaddilna minn moħħna li l-preżenza tagħna hawnhekk fil-velji, fil-protesti, jew online ma tagħmel l-ebda differenza, inkunu qed inħallu lil dawk li ma jħobbux lil pajjiżna u li jħobbu biss lilhom infushom biex jibqgħu għaddejjin bir-reati tagħhom daqslikieku xejn mhu xejn. Irridu nżommu f'moħħna li l-unika ħaġa meħtieġa biex jirbaħ il-ħażin, hija li t-tajjeb jorbot idejh, jagħlaq għajnejh, u jħalli kollox għaddej. Allura, x'nistgħu nagħmlu? Irridu nibqgħu nsemmgħu leħinna. Irridu nibqgħu nwasslu fehmietna. Irridu nibqgħu nitkellmu fuq dak kollu li ma naqblux dwaru. Jekk inwaħħdu l-vuċijiet ċkejknin ta' kull wieħed u waħda minna, jirnexxilna nwasslu leħen wieħed li jidwi ma' kull rokna. Huwa eħfef tiskot, ngħiduha kif inhi. Ħadd ma jrid l-inkwiet fuq il-post tax-xogħol, ħadd ma jrid l-inkwiet fil-familja tiegħu, ħadd ma jrid lil uliedu jgħaddu mid-diffikultajiet. Irridu niksbu xi promozzjoni, irridu nilħqu xi kariga li wegħduna, irridu xi għotja għall-istudji tagħna. Iżda jekk nisktu nkunu qed nagħtu r-rebħa lill-ħażen, jekk nisktu nkunu qed napprovaw il-ħniżrijiet, jekk nisktu nkunu qed inħallu lill-kriminali jeħilsuha ħafif u jaħarbu l-ġustizzja. Waħedna ma nistgħux noħolqu l-bidla li nixtiequ – iżda flimkien hemm il-forza. Sentejn ilu, infatti, ħareġ fid-dieher kemm inkunu b'saħħitna jekk naħdmu flimkien. Sentejn ilu, il-vuċijiet tagħna, il-vuċijiet tagħkom ma waqgħux fuq widnejn torox. Dwew verament ma' kull rokna, tant li l-Prim Ministru ġie mġiegħel jirreżenja bid-diżunur. Dwew tant li llejla hemm persuni se jqattgħu l-lejl fil-ħabs ta' Kordin. Madankollu dan mhuwiex biżżejjed. Għaddew 209 ġimgħat u għadha ma saritx ġustizzja. Daphne kienet teħtieġ il-vuċijiet tagħna, iżda aħna ħallejnieha tissielet waħedha. Ma nistgħux nerġgħu nagħmlu l-istess żball. Irridu nuru lil kulħadd li aħna grupp magħqud li naħdmu għalenija, u li lesti nipproteġu u nwieżnu lil xulxin kull darba li xi ħadd minna jesprimi jew tesprimi fehmietha. Daphne wissietna għal xiex konna deħlin. U Daphne kellha raġun. Widdbittna li konna qed neleġġu lill-persuni li jwegħduna l-ilma jiżfen. Avżatna li konna qed indawru ħarsitna band'oħra meta l-permessi u l-kuntratti bdew joħorġu qishom pastizzi mingħajr proċess ta' due diligence. Kienet widdbittna li konna qed nitilfu ruħna u qalbna. Madankollu aħna ma tajniex widen. Ma smajniex biżżejjed. Veru li ħarisna, iżda ma ħarisniex biżżejjed. Veru li appoġġjajnieha, iżda m'appoġġjajnihiex biżżejjed. Kellha tkun bomba – li nstemgħet tidwi mal-erbat irkejjen tad-dinja – biex niġu f'sensina. Iżda li niġu f'sensina mhuwiex biżżejjed. Jekk ma naġixxux, Daphne tkun mietet għalxejn. Għal hekk qegħdin hawn illum. Għal hekk inti tinsab hawnhekk illum. U huwa għal hekk li kull wieħed u waħda minna, fi djarna li qed insegwu dit-trażmissjoni online, jeħtieġ inkunu hawnhekk. Mhux biss fl-ispirtu, imma preżenti fiżikament. Għaddew 1,460 jum u għadha ma saritx ġustizzja. Jeħtieġ ma nieqfu qatt nitolbu li l-konklużjonijiet li għamlet l-Inkjesta Pubblika dwar l-assassinju ta' Daphne Caruana Galizia jiġu implimentati. Ma nistgħux inħallu aktar żmien jgħaddi – qed nissograw li nerġgħu nispiċċaw passivi. Qed inħallu lilna nfusna nsiru gżira li tqis il-ħajja ferm inqas minn permess tal-bini bis-sewwa, li tqis il-ħajja ferm inqas minn blokka appartamenti, li tqis il-ħajja ferm inqas minn gvern nadif. Ħallejna lilna nfusna nsiru gżira li toqtol ġurnalista bl-impunità. Ħallejna lilna nfusna nsiru gżira li tħalli lil qattiela jiżgiċċaw il-ġustizzja. 4 snin, 48 xahar, 209 ġimgħa, 1,460 jum. U GĦADNA mingħajr ġustizzja. Hija din il-Malta li rridu għal uliedna? Dak li ħoloq il-karattru Borat, Sacha Baron Cohen, dan l-aħħar qal li "jeħtieġ nagħtu prijorità lill-verità minflok lill-gideb, lit-tolleranza minflok lill-preġudizzju, lill-empatija minflok lill-indifferenza, u lill-esperti minflok lill-inkompetenti." Ejjew niżguraw li DIN tkun it-tip ta' Malta li nkunu rridu għal uliedna. .td_uid_3_616cfaf23e21a_rand.td-a-rec-img{text-align:left}.td_uid_3_616cfaf23e21a_rand.td-a-rec-img img{margin:0 auto 0 0}